b'\n_START_ARTICLE_\nChristian Jacobsen Drakenberg\n_START_PARAGRAPH_\nChristian Jacobsen Drakenberg (ogs\xc3\xa5 Drackenberg; f\xc3\xb8dt 18. november 1626 p\xc3\xa5 g\xc3\xa5rden Blomsholm i Skee sokn i B\xc3\xa5huslen (eller i Stavanger Amt), d\xc3\xb8d 9. oktober 1772 i Aarhus) var sj\xc3\xb8mann, men er mest kjent som Norges lengstlevende mann. Han skal ha blitt n\xc3\xa6r 146 \xc3\xa5r gammel. Drakenberg var en ber\xc3\xb8mthet alt i sin samtid, og levde faktisk av p\xc3\xa5standene om sin h\xc3\xb8ye alder.\n_START_SECTION_\nMed selvbiografien i egne hender\n_START_PARAGRAPH_\nIf\xc3\xb8lge Drakenbergs selvbiografiske opptegnelser var foreldrene, Jacob Drakenberg og Margrete Elisabeth Juul. Han skal ved \xc3\xa5tte \xc3\xa5rs alder ha kommet i huset til farbroren, som var kaptein i Holland. Ved 12-\xc3\xa5rsalderen fikk han v\xc3\xa6re med til sj\xc3\xb8s, og fra denne tid startet hans sj\xc3\xb8mannsliv. Han p\xc3\xa5sto ogs\xc3\xa5 \xc3\xa5 ha tjent i den danske fl\xc3\xa5te i krigene med Sverige 1657\xe2\x80\x9360 og 1675\xe2\x80\x9379._NEWLINE_Under en reise til Spania i 1694 ble han tatt til fange av sj\xc3\xb8r\xc3\xb8vere fra Algerie og var slave hos dem i ti \xc3\xa5r, og dernest \xe2\x80\x93 etter \xc3\xa5 ha blitt solgt \xe2\x80\x93 i fem \xc3\xa5r som tjener hos en rik j\xc3\xb8de i Aleppo. I 1710 lyktes det ham, sammen med fem andre slaver, \xc3\xa5 r\xc3\xb8mme til Malta i en jolle. Da han kom til Bordeaux fikk han h\xc3\xb8re etterretninger om at Danmark-Norge var kommet i krig med Sverige, og dermed skyndte han seg nordover for \xc3\xa5 ta del i krigen._NEWLINE_I 1712 kom han i klammeri med sj\xc3\xb8krighelten Peter Wessel, (som senere fikk adelsnavnet Tordenskiold), fordi han ikke gadd l\xc3\xb8fte p\xc3\xa5 hatten for en offiser. Wessel grep k\xc3\xa5rden og ga Drakenberg et par slag, hvorp\xc3\xa5 det lyktes den n\xc3\xa5 85 \xc3\xa5r gamle Drakenberg, \xc3\xa5 rive k\xc3\xa5rden ut av hendene p\xc3\xa5 Wessel og kaste den over et hustak. For dette ble han bel\xc3\xb8nnet med kortvarig arrest i Wessels skip._NEWLINE_I 1732 gikk Drakenberg til fots til Norge for \xc3\xa5 f\xc3\xa5 fremskaffet dokumentasjon p\xc3\xa5 sin alder. Av presten i Skee fikk han en egenhendig avskrift av d\xc3\xa5psprotokollen for \xc3\xa5 attestere sin f\xc3\xb8dsel. Han skulle da angivelig ha v\xc3\xa6rt hele 105 \xc3\xa5r gammel. Da Christian VI fikk h\xc3\xb8re om Drakenbergs alder, og at han hadde tjent unionsriket Danmark-Norge gjennom tre kriger, ble han i 1735 invitert til Fredensborg slott. Kongen innvilget ham en \xc3\xa5rlig pensjon p\xc3\xa5 70 daler for resten av livet. To \xc3\xa5r senere, den 27. juli 1737, giftet Drakenberg seg med en 60 \xc3\xa5r gammel enke, Maren Michelsdatter Bagge (ca. 1677\xe2\x80\x93ca. 1740). Da hun d\xc3\xb8de fra ham et par \xc3\xa5r senere, gikk Drakenberg p\xc3\xa5 frierf\xc3\xb8tter til b\xc3\xa5de gamle enker og unge piker, men ingen ville ha ham._NEWLINE_Det ble utgitt trykte portretter, hefter og dikt om ham allerede i samtiden, og det florerte ogs\xc3\xa5 en rekke fortellinger om hans styrke og sunne legeme selv som olding, men sannsynligvis var han ogs\xc3\xa5 en stor bl\xc3\xb8ffmaker. Blant Drakenbergs mange velyndere var greven av Danneskiold-Sams\xc3\xb8, som moret seg stort over hans dramatiske opplevelser. De siste \xc3\xa5rene bodde han rundt om p\xc3\xa5 forskjellige danske herreg\xc3\xa5rder og ble feiret som en attraksjon._NEWLINE_De siste fem \xc3\xa5rene av livet var Drakenberg sykelig, men om det hefter atskillige tvil vedr\xc3\xb8rende f\xc3\xb8dselsdato og -\xc3\xa5r, er hans d\xc3\xb8d og begravelse tatt godt vare p\xc3\xa5. Imidlertid er det b\xc3\xa5de i kirkeboken og i skifteprotokollen notert at han ble s\xc3\xa5 gammel som han selv p\xc3\xa5sto._NEWLINE_F\xc3\xb8dselsattesten som Christian Drakenberg fremskaffet er \xc3\xa5penbart et falsum, for prestens navn stemmer verken for 1732 eller 1626, og foreldrenes navn er ikke kjent fra kildene, og de har i hvert fall aldri bodd p\xc3\xa5 g\xc3\xa5rden Blomsholm.'